Bradley sammenligner Stabæk-tiden med Springsteen-sang
I en videohilsen først publisert på klubbens hjemmesider takker suksesstreneren for to år i Stabæk. – Så mange gode vennskap. Så mange opplevelser, sier han, før han går over til å fortelle om et spesielt møte med Stabæk-visjonær Ottar Samulsen i dag tidlig. Samuelsen var en del av pionér-gruppen i klubben, og han og Bradley deler lidenskapen for rockeren Bruce Springsteen. – Han er en enda større Springsteen-fan enn meg. Jeg tror jeg har sett Springsteen over 50 ganger, men «Sam» har sett ham over 100, forklarer amerikaneren. – I dag tidlig kom han inn og ga meg en klem og sa «The ties that bind», fortsetter en tydelig rørt Bradley.«The ties that bind» er tittelen på en Springsteen-sang utgitt i 1980, og den avtroppende Tippeliga-treneren legger ikke skjul på hvor mye sangen betyr for ham. – Det er den sangen jeg elsker, den sangen som sier alt om mennesker. Når du har muligheten til å jobbe sammen og være sammen, så går det ikke an å bryte de båndene. – Jeg takker alle. Jeg gleder meg til å komme tilbake til et nytt stadion og se vårt blå Stabæk-lag sammen. Det går ikke an å bryte «the ties that bind», avslutter han med skjelvende stemme.Stabæk bekreftet torsdag at den amerikanske treneren, som har utrettet store ting på to år i Bærum, leder laget for siste gang mot Bodø/Glimt søndag. VG har opplysninger om at fremtiden allerede er avklart. Bradley drar til Frankrike for å lede Le Havre i Ligue 2. Amerikaneren Vincent Volpe kjøpte i sommer opp 90 prosent av klubben som for øyeblikket ligger på 4.-plass – seks poeng bak de to plassene som gir opprykk. Stabæk-fansen tar farvel med Bradley på bæringenes medaljefest på supporterpuben på Bekkestua sent søndag kveld. Spillerne og amerikaneren kommer direkte fra Bodø – med medaljene – for å motta folkets hyllest.
Søndag er Stabæks «american dream» over, og Bob Bradley kunne knapt takket for seg på en mer amerikansk måte.